Musculo gluteo major

La **gluteo major** es la estendador xef de la anca en umanas. Lo es la plu grande e la plu esterna de la tre musculos gluteal e composa un parte grande de la forma e aspeta de cada lado de la ancas. Lo es la musculo la plu grande en la corpo umana. Sua masa spesa e carnosa, con forma cuatroladal, formi la protende de la gluteos. La otra musculos gluteal es la media e la minor.

Sua grandia es un de la cualias la plu marcada de la sistem musculal umana, liada como lo es a la potia de manteni la tronco en la posa erijeda. Otra primates ave ancas plu plata e no pote resta sta erijeda.

La musculo es composada de fasiculos musculal locada paralel con lunlotra, e es juntada per formi faxas separada par septos fibrosa.

## Strutur
La gluteo major es la musculo la plu esterna de la gluteos. Lo orijina de lias a strutures visina: de la linia gluteal posterior de la ilio alta esterna, un oso de la pelvis, como ance supra lo asta la cresta ilial e apena su lo; de la parte basa de la sacro e la lado de la cosix; de la aponeurose de la erijador spinal (faxa lombodorsal), la ligamento sacrotuberosa, e la faxa cual covre la gluteo media (aponeurose gluteal).

La fibres es inferior e ladal oblica dirijeda.

La gluteo major fini a du areas xef:

* los cual formi la parte alta e plu grande de la musculo, en junta con la fibres surfasal de la parte plu basa, fini en un lamina tendonosa e spesa, cual traversa la trocanter major, e inserta a la banda iliotibial de la faxa femoral;
* la fibres plu profonda de la parte plu basa es insertada a la tuber gluteal de la linea aspera, entre la vasta ladal e aduador grande. Si presente, la trocanter tre servi ance como un punto de lia.


File:Gerrish's Text-book of Anatomy (1902) - Fig. 349.png|Gluteo major de la lado destra: contorno e areas de lia.
File:Gray235.png|Imaje cual mostra la surfas esterna de la ilio e la linia gluteal inferior.
File:Testut's Treatise on Human Anatomy (1911) - Vol 1 - Fig 339.png|Areas de orijina e lia a la femor plu prosima. Gluteo major es marcada con la numero 12. 
File:Spalteholz's Hand-Atlas of Human Anatomy (1906) - Vol 1 - Fig 176-177.png|Zona de lia a la femor.
File:Gluteus maximus muscle.PNG|Musculos de la rejiones gluteal e femoral posterior, mostrante la orijina e inserta de la musculo gluteo major. 


### Bursas
On trova tipal tre bursas en relata con la surfas profonda de esta musculo:

* Un de estas, multe grande, separa lo de la trocanter major (*Bursa trochanterica m. glutaei maximi*),
* numero du (frecuente mancante) es situada sur la tuber de la iscio (*Bursae glutaeofemoerales*),
* numero tre es trovada entre la pel e la tendon de la musculo, cual a veses estende asta la vasta ladal (*Bursa trochanterica subcutanea*).

## Funsiona
La gluteo major reti la gama a la anca; cuando on flexe la gama a la anca, la gluteo major estende lo per alinia la gama con la corpo. La ano alinia ance cuando on flexe la gama a la anca, fante ce la musculo tensa e la pelvis inclina a ante. Con un punto fisada a su, lo ata sur la pelvis, suportante lo e la tronco sur la testa de la femor; esta deveni clar en sta sur un gama. Sua ata la plu potiosa es causa ce la corpo recovre la posa erijeda pos curvi, par tira la pelvis a retro, aidada en esta ata par la bisepe femoral, semitendonosa, semimembronosa, e aduador grande.

La parte basa de la musculo ata ance como un aduador e turnador esterna de la membro. La fibres alta ata como deduidores de la articulas de anca.

La gluteo major es un tensador de la faxa femoral, e par sua lia con la banda iliotibial stabili la femor con la surfases articulal de la tibia en sta, cuando la extensador es destensada. Alora, la musculo esecuta un estende, un valgi e un turna esterna de la jeno.

## Sosia e cultur

### Eserse
La gluteo major es usada en multe sportes, de core a leva de pesas. On ave multe eserses focada sur la gluteo major e otra musculos de la gama alta:

* Puxa de anca
* Ponti de gluteos
* Estende de anca sur manos e gamas
* Penduli de alter ronda
* Acrupi (e varias)
* Leva de tera (e varias)
* Iperestende a retro
* Estendes cuadrodirijal de anca
* Leva de gluteo-isciotibial

### En arte
En termas cultural, la gluteos es frecuente regardada como un simbol de sania e fortia, e atraosa. Frecuente los apare en arte cual atenta asentua e selebra la fisicalia, e la capasia de move dinamical e potiosa. Los es usual depintida como eficas proportial e protendente.

Atestas de tal depintas de la musculos gluteal estende de a la min Elas antica asta la dia moderna.


File:Javelin thrower Ancient Greece.jpg|Un lansor de lansia elinica antica representada sur un vaso, sirca 520 aec.
File:Statue B Riace Bronzes side view.jpg|Un geror elinica antica en bronze. Bronzes de Riace, sirca 450 aec.


## Importa clinical

Un evalua funsional pote es usosa per evalua feris a la gluteo major e musculos visina.

Mesura la cuantia de veses cual un partisipante pote sta se e senta se en 30 secondos pote aida evalua fortia, flexablia, dole e dura, cual pote aida determina cuanto avansada un person es en recapasi, o cuanto labora resta ancora.

La proba de piriforma mesura la flexablia de la gluteo major. Esta nesesa un profesal instruida e es fundida sur la angulo de turna esterna e interna en relata con la estende normal de move sin feri o impedi.

## Otra animales

La gluteo major es plu grande e plu spesa en umanas ca en otra primates. Esta grandia es un de la cualias la plu marcada de la sistem musculal en umanas, liada como lo es en manteni la tronco en un posa erijeda. Otra primates ave ancas plu plata e no pote manteni erijeda sta.

En otra primates, la corelata a la gluteo major umana es composada de la **isciofemoral**, un musculo peti cual coresponde a la gluteo major umana e orijina de la ilio e la ligamentos de la sacrioilial, e la **gluteo major propre**, un musculo grande cual estende de la tuber iscial a un inserta relativa plu distante a la femor. Per adata a modo bipede de pasea, on ia nesesa un reorganiza de la lia de la musculo como ance la braso de leva.

## Imajes ajuntada


File:Gluteus all.gif|Tota musculos gluteal, la gluteos major en jala
File:Sobo 1909 318.png|Gluteo major es la musculo la plu surfasal de la ancas, asi vidable a la alta e sentro con pel sutraeda de la gama destra intera. Nota sua faxa relativa magra.
File:Sobo 1909 294.png|La gluteo major, con la faxa visina. Gluteo destra, videda de retro, covre de pel sutraeda.
File:Sobo 1909 575-576.png|Inerva e furni de sangue de la gluteo major.
File:Sobo 1909 301.png|Gluteo major taliada, mostrante la strutures a su.
File:Sobo 1909 295.png|Strutures vidable su la gluteo major.
File:Sobo 1909 577-578.png|Inerva como videda de su la gluteo major.
File:Gray344.png|Strutures cual ensirca la articula de anca destra (gluteo major vidable a la basa).
File:Braus 1921 249.png|Anatomia surfasal de la gama alta, vista ladal. x = Gluteo major, xx = Vasta ladal, .. = Bisepe femoral, . = Tendon de la bisepe femoral / Testa de fibula.
File:Braus 1921 248.png|Musculos surfasal de la corpo, vista ladal.


## Vide ance
* Musculos umana (lista)